Dôvodová správa

Všeobecná časť

           Návrh zákona, ktorým sa mení a dopĺňa zákon č. 577/2004 Z.z. o  rozsahu zdravotnej starostlivosti uhrádzanej na základe verejného zdravotného poistenia a o úhradách za služby súvisiace s poskytovaním zdravotnej starostlivosti v znení zákona č. 720/2004 Z.z. dopĺňa a upresňuje  citovaný zákon, ktorý nadobudol účinnosť 1. januára 2005.

            V návrhu zákona sa upravujú legislatívno-technicky niektoré ustanovenia a niektoré ustanovenia sa upresňujú, upravuje sa splnomocňujúce  ustanovenie  tak, aby sa mohla znížiť výšky úhrady za služby spojené s poskytovaním zdravotnej starostlivosti  pre niektoré skupiny poistencov. Pri poskytovaní ústavnej zdravotnej starostlivosti sa oslobodzujú od úhrady za služby spojené s poskytovaním zdravotnej starostlivosti  matka a dojča, ak je prijatá do nemocnice matka s dojčaťom alebo dojča s matkou. Ďalej sa od úhrady oslobodzuje poistenec prijatý do ústavnej zdravotnej starostlivosti v stave vylučujúcom vyžiadať si jeho súhlas s poskytovaním ústavnej starostlivosti. V návrhu zákona sa umožňuje zdravotným poisťovniam udeliť výnimku z úhrady za lieky, zdravotnícke pomôcky a za dietetické potraviny, ktoré nie sú uvedené v príslušných zoznamoch. V prílohe č. 2 sa upravujú preventívne prehliadky. 

Návrh zákona nebude mať dopad na štátny rozpočet, nebude mať dopad na rozpočty obcí a vyšších územných celkov a bude mať pozitívny dopad na hospodárenie zdravotných poisťovní.

Návrh zákona, ktorým sa mení a dopĺňa zákon č. 577/2004 Z .z. o  rozsahu zdravotnej starostlivosti uhrádzanej na základe verejného zdravotného poistenia a o úhradách za služby súvisiace s poskytovaním zdravotnej starostlivosti v znení zákona č. 720/2004 Z. z. je v súlade s Ústavou Slovenskej republiky, s inými zákonmi a s medzinárodnými zmluvami, ktorými je Slovenská republika viazaná.

Osobitná časť

K čl. I

K bodu 1
Úpravou ustanovenia sa umožňuje, aby všeobecnú ambulantnú starostlivosť pre deti a dorast  poskytovali lekári  poistenom do 18 roku veku.  

K bodu 2
V nadväznosti na zmeny § 3 zákona č. 576/2004 Z. z. o zdravotnej starostlivosti, službách súvisiacich s poskytovaním zdravotnej starostlivosti a o zmene a doplnení niektorých zákonov v znení zákona č. 82/2005 Z. z. sa novo definuje katalóg  zdravotných výkonov a zoznam zdravotných výkonov, je potrebné upraviť aj uvedené ustanovenie § 3 odsek 7 zákona.

K bodu 3
Doplnené ustanovenie umožní plnú úhradu individuálne pripravovaných liekov (magistraliter liekov) tak ako to umožňovala  platná právna úprava do 31.12.2004, podľa vtedy účinného  zákona č. 98/1995 Z. z. o Liečebnom poriadku.

K bodu 4
Ide o legislatívnu úpravu.

K bodu 5
Umožňuje sa, aby sa v ústavnej zdravotnej starostlivosti plne uhrádzali dietetické potraviny.

K bodu 6
Ide o legislatívnu úpravu.

K bodu 7
Ustanovenie sa upresňuje o skutočnosť, kedy kópia právoplatného rozhodnutia o registrácii lieku nemusí byť osvedčená.

K bodu 8
Ide o upresnenie ustanovenia.

K bodu 9
Z dôvodu, že dietetické potraviny sa od 1.5.2004 neregistrujú na Štátnej veterinárnej a potravinovej správe, je potrebné primerane upraviť aj uvedené ustanovenie. Doklad o uvedení na trh už neexistuje.

K bodu 10
V nadväznosti na nový text v § 31 ods. 1 je potrebné vypustiť poznámku pod čiarou.

K bodu 11
Ide o legislatívnu úpravu.

K bodom 12 až 19
V nadväznosti na úpravy v nariadení vlády Slovenskej republiky č. 722/2004 Z. z. o výške úhrady poistenca za služby  súvisiace s  poskytovaním  zdravotnej  starostlivosti v znení na riadenia vlády Slovenskej republiky č. 65/2005 Z. z., je potrebné niektoré ustanovenia upresniť a zároveň a niektoré ustanovenia dopĺňajú. 
Z dôvodu, že matky po narodení napríklad nedonoseného dieťaťa, ktoré dojčili, odmietali zostať v ústavnej starostlivosti spolu s dieťaťom, pretože si za súčastného právneho stavu museli uhrádzať úhradu,  preto sa oslobodzujú od úhrady podľa § 38 ods. 3 písm. a) oslobodzujú. Bude to platiť aj pre prípad, ak sa  do ústavnej starostlivosti matka a dojča, alebo dojča a matka.
Tak isto sa od úhrady podľa § 38 ods. 3 písm. a) oslobodzuje osoba, ktorá je v ústavnej zdravotnej starostlivosti v stave bezvedomia.
Nariadením vlády  sa umožní  rozšíriť skupiny poistencov, ktorí budú môcť platiť nižšiu výšku úhrady za služby spojené s poskytovaním zdravotnej starostlivosti.
Podľa súčasného právneho stavu  ak sa poistencovi poskytuje zdravotná starostlivosť plne alebo čiastočne uhrádzaná na základe  verejného zdravotného poistenia, poistenec uhrádza, ak nie je oslobodený podľa § 38 ods. 3 písm. a) služby  súvisiace  s poskytovaním  zdravotnej starostlivosti stravovanie a pobyt na lôžku v ústavnej zdravotnej starostlivosti v prírodných liečebných kúpeľoch bez ohľadu na dĺžku ústavnej starostlivosti. Z uvedeného vyplýva, že každý v ústavnej starostlivosti v prírodných liečebných kúpeľoch  môže byť oslobodený a neplatiť úhradu. Preto sa  § 38 dopĺňa o ustanovenie, v ktorom je výslovne uvedené, že podľa § 38 ods. 8 nie sú od úhrady oslobodení poistenci, ktorými sa poskytuje zdravotná starostlivosť v prírodných liečebných kúpeľoch   s indikáciami B a C uvedenými v prílohe č. 6 zákona.
Jednoznačne sa teda ustanovuje, že oslobodenie od úhrady sa služby spojené s poskytovaním zdravotnej starostlivosti v prírodných liečebných kúpeľoch  sa nevzťahuje na poistencov, ktorým sa poskytuje kúpeľná starostlivosť s indikáciami B a C.

K bodu 20
Ustanovenie sa dopĺňa o možnosť zdravotnej poisťovne uplatňovať si voči tretej osobe úhradu za poskytnutú zdravotnú starostlivosť poistencovi, ak k úrazu alebo inému poškodeniu zdravia u poistenca  došlo zavineným protiprávnym konaním tretej osoby od tejto osoby.

K bodu 21
Doplnením nových odsekov sa umožní zdravotným poisťovniam  uhradiť  lieky, zdravotnícke pomôcky, dietetické potravy alebo zdravotné výkony, ktoré nie sú uvedené v zozname liekov, zozname zdravotníckych pomôcok, zozname dietetických potravín alebo v zozname zdravotných výkonov, ak ich odsúhlasil  revízny farmaceut alebo revízny lekár zdravotnej poisťovne.

K bodu 22
Umožňuje poskytovateľom zdravotnej starostlivosti požadovať úhradu za poskytnutú zdravotnú starostlivosť a služby spojené s poskytovaním zdravotnej starostlivosti  v prípade nadštandardných služieb. 

K bodu 23
Umožňuje sa všeobecným lekárom pre deti a dorast starostlivosť o poistencov do 18 roku veku.

K bodu 24
Ide o upresnenie skratky HB  na VHB, ktorá znamená, že ide o vírusovú hepatitídu B.

K bodu 25
Ide o posun preventívnej prehliadky do 15 mesiaca života a zosúladenie s očkovaním.
Ide o zmenu očkovania proti MMR z dôvodu interferencie protilátok matka-dieťa. Optimálny termín základného očkovania je v 15. mesiaci života. Po 15 mesiaci života sa podiel neimúnnych detí so stúpajúcim vekom zvyšuje a tým sa zvyšuje aj riziko ochorení a šírenia sa epidémie. 

K bodu 26
Upresnenie, pretože pri 12. preventívnej prehliadke sa očkovanie DiTePer nevykonáva.

K bodu 27
Ide o zosúladenie terminológie.

K bodu 28
Upresňujú sa stomatologické preventívne prehliadky. 

K bodu 29
Ide o doplnenie možnosti vypisovania kúpeľného návrhu v určitých indikáciách  aj pre všeobecného lekára, ktorý na základe odporúčania lekára špecializovanej starostlivosti môže tento návrh vypísať, čo doteraz nemohol.

K bodu 30
Choroby z povolania – indikačná skupina XII. boli doteraz všetky v skupine C a presúvame ich do skupiny B. 

K čl. II
Navrhuje sa účinnosť zákona.